C 431/41

Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2019/C 431/17)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma objave

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„KAKI RIBERA DEL XÚQUER”

EU br.: PDO-ES-02288 – 9.2.2017.

ZOI (X) ZOZP ( )

1. Skupina koja podnosi zahtjev i legitimni interes

Consejo Regulador de la Denominación Geográfica Protegida „Kaki Ribera del Xúquer”

Plaça del País Valencià,7. – 46250 Alcudia (Valencija), España

Tel. +34 962997702

E-pošta: d.o.kaki@kakifruit.com

Budući da je ono nadzorno tijelo za ZOI odobreno normom UNE-EN ISO/IEC 17065, Regulatorno vijeće za ZOI „Kaki Ribera del Xúquer” ima legitiman interes u postupku izmjene specifikacije. Sastoji se od proizvođača plodova kakija na određenom području i provodi mjere promicanja i širenja proizvoda.

2. Država članica ili Treća Zemlja

Španjolska

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☒ Zemljopisno područje

☐ Dokaz o podrijetlu

☒ Način proizvodnje

☒ Povezanost

☐ Označivanje

☐ Ostalo [navesti]

4. Vrsta izmjene

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

1.– Prva izmjena sastoji se od proširenja zemljopisnog područja na sljedeće općine: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent i La Pobla del Duc.

Od 1998., kada je Ministarstvo poljoprivrede, ribarstva i hrane Valencijske Zajednice pokrenulo postupak registracije oznake izvornosti „Kaki Ribera del Xúquer” te 2002., kada je taj ZOI objavljen u u Službenom listu Europske unije, uzgoj kakija na određenom zemljopisnom području provincije Valencije doživio je brzi rast. Proizvodnja se povećala sa samo 4000 tona, koliko je iznosila 1997., na više od 200 000 tona u posljednjoj tržišnoj godini, odnosno 2015., sa svime što to predstavlja u gospodarskom i društvenom smislu.

Tijekom 1998., kada je osnovan Regulatorni odbor, uzgoj kakija bio je više ili manje ograničen na ograničeno područje regije Ribera, u kojoj se proizvodnja provodila u samo pet općina. Međutim, tijekom godina proizvodnja se znatno povećala i proširila se na čitavo područje regije Ribera te na susjedne općine.

S obzirom na službene podatke koji su dostupni od 2002. nadalje, površina provincije Valencije na kojoj se uzgaja kaki povećala se s nešto više od 1900 ha na više od 14 659 ha, koliko je iznosila 2015. Iako je proizvodnja uglavnom koncentrirana u općinama regije Ribera, proširena je na susjedne općine koje imaju iste karakteristike tla i klime kao i zaštićeno područje.

Uzgoj kakija u tim općinama započeo je prije više od deset godina i to na zadovoljavajući način s obzirom na to da se biljka prilagodila tom području na isti način kao i u općinama koje su već obuhvaćene ZOI-jem te da proizvodi imaju ista fizikalno-kemijska i organoleptička svojstva.

Stoga je predloženo proširenje područja zaštićenog oznakom podrijetla s obzirom na širenje i prilagodbu kulture kakija u određenim općinama zbog njegove kvalitete, pri čemu je zajamčeno da plodovi kakija uzgojeni u tim područjima ispunjavaju iste zahtjeve kao i plodovi kakija uzgojeni na području koje je trenutačno definirano. To proširenje moglo bi dovesti do najvećeg povećanja proizvodnje koja je trenutačno obuhvaćena ZOI-jem od 20 %.

Klimatski uvjeti u općinama za koje je predloženo da budu uvrštene u određeno zemljopisno područje slični su uvjetima prisutnima u trenutačno zaštićenim općinama, a dobiveni plodovi kakija istovjetni su plodovima koji su već obuhvaćeni ZOI-jem. Osim toga, na popis općina koje bi trebale biti obuhvaćene zaštitom dodana je općina Cotes: u trenutku sastavljanja početnih specifikacija greškom nije uvrštena na popis iako je dio općina regije Ribera Alta i okružena je općinama koja se nalaze na prvotnom popisu prve specifikacije.

S druge strane, u odjeljku koje se odnosi na zemljopisno područje izbrisana je sljedeća rečenica: „Područje uzgoja u zaštićenom području iznosi približno 2300 ha, od čega je gotovo 1800 ha registrirano”.

Odjeljak o zemljopisnom području trebao bi obuhvaćati jedino područja obuhvaćena oznakom izvornosti. Neovisno o tome jesu li registrirani pri nadzornom tijelu, broj hektara na kojima se provodi uzgoj može se promijeniti, zbog čega se u specifikaciji ne navodi taj broj.

2.– Druga izmjena odnosi se na odjeljak pod nazivom Opis proizvoda. Točnije, tekst „Pri otpremi, plodovi moraju biti s čaškom i peteljkom” zamjenjuje se tekstom „Pri otpremi, plodovi moraju biti s čaškom, s peteljkom ili bez nje”.

U točki 2. specifikacije, Opis proizvoda, utvrđeno je da plodovi kakija pri otpremi moraju biti „s čaškom i peteljkom”. Međutim, u točki 5. Metoda proizvodnje iste specifikacije navodi se da se „prilikom branja peteljka reže na način da je čaška i dalje pričvršćena za plod”, kako je navedeno i u objavljenom jedinstvenom dokumentu. To može dovesti do nesigurnosti jer se na jednom mjestu navodi da peteljka mora biti pričvršćena, a na drugom mjestu da ju je potrebno odrezati.

Prema tome, kako bi se izbjegla pogrešna tumačenja, u točki 2. specifikacije, Opis proizvoda, riječi „s čaškom i peteljkom” zamjenjuju se riječima „s čaškom, s peteljkom ili bez nje”, što odgovara činjenici da se prilikom berbe peteljke mogu odrezati na veću ili manju duljinu, pod uvjetom da nikada ne prelaze čašku kako bi se izbjeglo bušenje ostalih plodova u sanducima u koje se stavljaju nakon berbe. Potrebno je napomenuti da se dio peteljke nalazi ispod gornjeg dijela ploda kakija s obzirom na udubljenje prisutno oko čaške u odnosu na gornji dio ploda, iako se preporučuje potpuno uklanjanje peteljki kako bi se spriječilo oštećivanje plodova tijekom berbe.

3.– Treća izmjena odnosi se na brisanje sljedeće rečenice u opisu proizvoda: „Pri otpremi, plodovi moraju biti bez stranog mirisa i/ili okusa”.

Pojava čije je brisanje predloženo u ovom dijelu u stvarnosti se rijetko pojavljuje na toj vrsti plodova jer „strani mirisi” mogu nastati jedino uslijed postupka truljenja ili zbog lako uočljivih fizioloških promjena; ti su problemi već navedeni u normama koje se odnose na kvalitetu. U pogledu izraza „stranog okusa” podrazumijeva se da se na plodovima provode ispitivanja okusa, što nema smisla s obzirom na to da se „strani okusi” mogu pojaviti jedino uslijed promjena povezanih s patologijama ili fiziološkim poremećajima i da ih je lako uočiti golim okom.

Sve značajke kojima se jamči kvaliteta već se provjeravaju tijekom inspekcijskih pregleda koja provode nadzorno tijelo i gospodarski subjekti. Predmetni je izraz izbrisan kako bi se izbjegle nejasnoće u pogledu nadzora i certifikacije proizvoda.

4.– Četvrta izmjena sastoji se od dodavanja sljedećeg teksta: „kao i ono što je prihvatljivo za nestandardne plodove”. Konkretno, u odjeljku Opis proizvoda ova je rečenica dodana dva puta u dijelu koji se odnosi na dopuštena odstupanja.

Osim analitičkih čimbenika, u opisu proizvoda navedene su opisne značajke proizvoda, koje obuhvaćaju dopuštene površinske nesavršenosti. Stoga je utvrđena najveća dopuštena veličina za okrugle i pravokutne estetske nesavršenosti. Međutim, postoje različite vrste nesavršenosti (zaobljenog i pravokutnog oblika) i za svaku od tih vrsta utvrđena su različita ograničenja. Ta detaljnija klasifikacija utvrđena je u priručniku o kvaliteti ZOI-ja „Kaki Ribera del Xúquer”.

U normama u pogledu kvalitete za voće i povrće utvrđeno je nekoliko kategorija (ekstra, I., II. itd.). Za svaku je kategoriju dopušten određeni (ograničeni) broj plodova koji ne ispunjavaju norme. Ti se plodovi nazivaju „nestandardnim plodovima”.

Ovom su izmjenom uvedena dopuštena odstupanja za nestandardne plodove. Ovom su izmjenom utvrđena ograničenja u pogledu površinskih nesavršenosti u specifikaciji i sadržava upućivanje na priručnik o kvaliteti zaštićene oznake izvornosti, u kojem su utvrđene različite nesavršenosti plodova i prihvatljiva ograničenja u pogledu nesavršenosti. Te norme u pogledu kvalitete i postojeći modeli normi u pogledu kvalitete sadržavaju i upućivanja na nestandardne plodove, odnosno plodove koji premašuju utvrđena ograničenja i za koje su u normama u pogledu kvalitete koje je izradio Regulatorni odbor jednako tako utvrđena ograničenja.

Predlaže se dodavanje rečenice „kao i onoga što je prihvatljivo za nestandardne plodove” kako bi se izbjegla proizvoljna tumačenja tog aspekta te kako bi se u normama u pogledu kvalitete jasno utvrdili prihvatljivi postoci. Nadalje, nedostatak preciznosti u specifikaciji mogao bi dovesti do pogrešnog tumačenja u pogledu postupka nadzora i certifikacije jer se taj aspekt ne spominje u specifikaciji, nego jedino u normama kvalitete nadzornog tijela, zbog čega se smatralo potrebnim uskladiti ta dva dokumenta.

5.– Peta izmjena odnosi se na odjeljak Metoda proizvodnje, a podrazumijeva ažuriranje datuma berbe kakija.

U ovom se odjeljku prethodno navodilo da se „berba provodi od kraja rujna do početka studenoga”. U novom je tekstu sada navedeno da „berba najčešće započinje krajem rujna i može trajati do kraja prosinca ili početka siječnja”.

Od prvotne registracije ZOI-ja promjene klimatskih uvjeta i razvoj tehnika upravljanja uzgojem doveli su do produljenja razdoblje berbe kakija. Prema tome već nekoliko godina uobičajeno je da berba kakija traje do kraja prosinca ili čak do početka siječnja, a ta promjena mora biti navedena u specifikaciji.

6.– Šesta izmjena odnosi se na odjeljak pod nazivom Povezanost, u kojem su opisani prirodni čimbenici koji pridonose specifičnostima zaštićenog područja.

Konkretno, rečenica „Ribera del Xúquer je prirodna regija provincije Valencije okružena prostranom kvartarskom dolinom ili aluvijalnom ravnicom kojom protječu rijeke Xúquer i Magro” izbrisana je i zamijenjena rečenicom „Ribera del Xúquer golemo je područje koje obuhvaća općine Ribera Alta i Ribera Baixa, kao i susjedne općine kroz koje prolaze rijeka Xúquer i njezini pritoci. Nalazi se u provinciji Valenciji i okružena je prostranom kvartarskom dolinom ili aluvijalnom ravnicom kojom protječu rijeke Xúquer i Magro.”

Prva izmjena obuhvaća dodavanje nekoliko općina u specifikaciju. U odjeljku specifikacije koji se odnosi na povezanost navedeni su prirodni čimbenici i opisano je zemljopisno područje ZOI-ja. Logično je da odjeljak koji se odnosi na povezanost mora biti usklađen s proširenjem zaštićenog područja, zbog čega je opis zaštićenog područja izmijenjen kako bi odgovarao novom području na koje se odnosi zahtjev, koji obuhvaća nove općine.

JEDINSTVENI DOKUMENT

„KAKI RIBERA DEL XÚQUER”

EU br.: PDO-ES-02288 – 9.2.2017.

ZOI (X) ZOZP ( )

1. Naziv

„Kaki Ribera del Xúquer”

2. Država članica ili Treća Zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice u prirodnom stanju ili prerađeni

3.2. Opis proizvoda na koji se odnosi naziv iz točke 1.

Plod kakija (Diospyros kaki), sorte „Rojo brillante”, namijenjen konzumaciji u svježem stanju. Kaki je bobičasto voće koje obično nastaje partenokarpnim putem. Budući da pritom ne dolazi do oprašivanja, to voće ne sadržava sjemenke.

Karakteristike ploda: narančastožuta boja u trenutku berbe koja, kada plod dozrije, postane tamnocrvena. Poluprianjajuća kora srednje je debljine. Meso je čvrsto na dodir, narančastocrvene boje pri berbi i tamnocrvene kada plod dozrije. Trpkog je okusa koji postaje sladak kada dozrije. Plod je u poprečnom presjeku okrugla oblika, a uzdužno je lagano duguljast.

Pri otpremi, plodovi moraju biti:

— cjeloviti,

— s čaškom i peteljkom,

— zdravi (isključuju se plodovi čija je kora oštećena ili trula),

— čisti, gotovo bez ikakvih vidljivih stranih tvari,

— bez prekomjerne vanjske vlažnosti.

Promjer plodova kakija zaštićenih oznakom izvornosti mora iznositi najmanje 61 mm.

Meso plodova ne smije biti oštećeno, a manji estetski nedostaci na kori koji ne narušavaju opći izgled proizvoda, njegovu kvalitetu, rok trajanja i izgled u pakiranju dopušteni su unutar sljedećih granica:

— najviše 1 cm2 ukupne površine u slučaju estetskih nedostataka uzdužnog ili pravokutnog oblika (koji nemaju nikakvog utjecaja na meso ploda). Najveće dopušteno odstupanje iznosi 2 cm2 i nikada ne prelazi 20 % ploda. U oba su slučaja standardima kvalitete zaštićene oznake izvornosti „Kaki Ribera del Xúquer” predviđene različite granice odstupanja ovisno o vrsti nedostatka, kao i ono što je prihvatljivo za nestandardne plodove,

— površina jednaka krugu maksimalnog promjera od 1,5 cm za estetske nedostatke kružnog oblika (koji nemaju nikakvog utjecaja na meso ploda). Najveće dopušteno odstupanje iznosi 2,5 cm i nikada ne prelazi 20 % ploda. U oba su slučaja standardima kvalitete zaštićene oznake izvornosti „Kaki Ribera del Xúquer” predviđene različite granice odstupanja ovisno o vrsti nedostatka i ono što je prihvatljivo za nestandardne plodove.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Sve faze proizvodnje moraju se poduzeti u određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Kontrolno tijelo može obaviti pregled trgovinskih oznaka koje upotrebljava pojedini gospodarski subjekt u svrhu nadgledanja pravilne upotrebe nomenklature i logotipa oznake izvornosti. Oznake obvezno moraju sadržavati naznaku „denominación de origen protegida ‚Kaki Ribera del Xúquer’”.

4. Sažeta definicija zemljopisnog područja

Područje proizvodnje uključuje zemljišta prikladna za uzgoj ove kulture u sljedećim općinama: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón y Xàtiva, koje sve čine dio provincije Valencije u sklopu Valencijske Zajednice.

5. Povezanost sa zemljopisnim područjem

5.1. Posebnost zemljopisnog područja:

Povijest

Kaki jabuka voćka je iz porodice Ebenaceae, podrijetlom iz Kine, gdje je njezin uzgoj započeo u 8. stoljeću. U drugoj polovini 19. stoljeća kultura kakija uvedena je u zapadnu Europu, a u Španjolskoj se pojavila oko 1870. Danas je nacionalna proizvodnja uglavnom smještena u Valencijskoj Zajednici gdje se nalazi područje zaštićeno oznakom izvornosti „Kaki Ribera del Xúquer” u kojem se odvija 50 % ukupne proizvodnje.

Sorta „Rojo brillante” spontano se pojavila nakon sadnje sjemena na rubnom dijelu jedne parcele na području okruga Carlet. Kasnije, oko 1960. zasađena je prva homogena plantaža u okrugu L’Alcudia koja je predstavljala začetak brzog razvoja te sorte u regiji.

Prirodne posebnosti

Ribera del Xúquer golemo je područje koje obuhvaća općine koje se nalaze na obalama rijeke Xúquer i njezinih pritoka u provinciji Valenciji koje pripadaju okruzima Ribera Alta i Ribera Baixa, kao i susjedne općine kroz koje prolaze rijeka Xúquer i njezini pritoci. Nalazi se u provinciji Valenciji i okružena je prostranom kvartarskom dolinom ili aluvijalnom ravnicom kojom protječu rijeke Xúquer i Magro.

Velik dio zemljišta za uzgoj nalazi se u nizinskoj ravnici na obalama rijeka Júcar i Magro čije je tlo vrlo bogato i kompaktno. Radi se o aluvijalnom tlu koje je nastalo taloženjem sedimenta iz rijeke Júcar i njezinih pritoka koje se spuštaju s planinskih masiva. Nadalje, donji dio blagih padina doline pokriven je koluvijalnim tlom ružičaste boje koje je mekano i vrlo pogodno za intenzivnu obradu.

Klimatski uvjeti u okrugu blagi su, s prosječnom godišnjom temperaturom od 17 °C i srednjim vrijednostima između 9 i 10 °C u siječnju te 24 i 25 °C u kolovozu. Budući da je naoblaka slaba, prosječna godišnja količina oborina ne prelazi više od 400 do 500 mm. Osim toga, okolne planine kulturama pružaju zaštitu od mraza, osobito u dolinama pritoka.

5.2. Posebnost proizvoda

Sorta „Rojo brillante” autohtona je sorta ovog područja koja je nastala kao rezultat spontane mutacije jedne druge lokalne sorte te je stoga savršeno prilagođena regiji Ribera del Xúquer u kojoj se ta kultura uzgaja na optimalan način.

Plodovi kakija uzgojeni na zaštićenom području imaju veći omjer visine i širine i izraženiji šiljasti oblik. Sorta „Kaki Ribera del Xúquer” razlikuje se po svojem šiljastom obliku koji je nešto izduženiji nego što je to uobičajeno, stoga ima veći omjer visine i širine koji plodovima uzgojenima na zaštićenom području daje karakterističan oblik, uz veću prosječnu veličinu nego u ostalim područjima proizvodnje kao posljedica blagosti klimatskih uvjeta i manjka ekstremnih temperatura u području.

Zahvaljujući uvjetima koji prevladavaju u tom području sorta „Kaki Ribera del Xúquer”, kada dozrije, karakteristične je tamnocrvene boje i slatkog okusa koji plodovi dobivaju u ranijoj fazi. Plodovi se mogu brati i prije dozrijevanja, a tehnika uklanjanja trpkosti omogućuje njihovo stavljanje na tržište dok je meso čvrsto, vrlo slatko i dok posjeduje okus tipičan za kakije proizvedene u regiji Ribera del Xúquer.

5.3. Uzročno-posljedična veza između zemljopisnog područja i kvalitete ili karakteristika proizvoda (za ZOI) ili specifične kvalitete, ugleda ili drugih karakteristika proizvoda (za ZOZP).

Regiju Ribera del Xúquer često se naziva kolijevkom sorte kakija „Rojo brillante” jer je to regija u kojoj se ta sorta pojavila kao posljedica spontane mutacije. Danas je ta sorta vrlo zastupljena u toj regiji i na tržištu.

Pedoklimatske posebnosti određenog zemljopisnog područja odražavaju se u karakteristikama kakija.

Blagi klimatski uvjeti povezani s blizinom Sredozemnog mora u kombinaciji s koluvijalnim tlom nastalim pod utjecajem rijeka Júcar i Magro koje okružuju regiju daju sorti „Kaki Ribera del Xúquer” njezine glavne razlikovne karakteristike, uključujući izraženiji šiljasti oblik koji se očituje većim omjerom dužine i širine, veće ukupne dimenzije te karakterističnu boju nakon dozrijevanja.

Upućivanje na objavu specifikacije

(članak 6. stavak 1. drugi podstavak ove Uredbe)

http://www.agricultura.gva.es/modificacion_pc_kakiriberadelxuquer

(1) SL L 343, 14.12.2012., str. 1.